FRAN PES STORI | YU SAVE STRETIM PIKININI?
Gutpela Rot Bilong Stretim Pikinini
EM TRU olsem papamama i gat bikpela wok long lukautim pikinini. Tasol sapos papamama i no stretim pikinini, dispela inap kamapim hevi long famili. I gat 2-pela risen na yumi ken tok olsem. Namba 1, pikinini bai bikhet yet na papamama i hatwok long stretim em. Na namba 2, ol papamama i no bihainim ol lo ol i putim long stretim pikinini, olsem na em i no save long wanem rot i stret long bihainim.
Tasol sapos papamama i stretim pikinini long pasin laikim, dispela bai helpim em long bihainim ol gutpela pasin. Na tu, pikinini bai pilim olsem papamama i laikim em, na taim em i go bikpela em inap long lukautim em yet. Tasol olsem wanem yu inap painim ol gutpela stiatok bilong stretim pikinini bilong yu?
Ol Gutpela Stiatok Bilong Baibel
Ol Witnes Bilong Jehova, em ol lain i wokim dispela nius i bilip olsem ol tok bilong Baibel i “gutpela long skulim man, stretim man, mekim ol samting i kamap stret, na skulim ol man long stretpela pasin.” (2 Timoti 3:16) Baibel i kamapim ol gutpela stiatok bilong helpim ol papamama, na tu, bilong helpim ol famili long i stap amamas. Yumi ken stori long sampela eksampel.
BAIBEL I TOK: “Ol pikinini i save mekim olkain longlong pasin.”—Sindaun 22:15.
Maski ol pikinini i gat ol gutpela pasin, ol inap long mekim olkain longlong pasin. Olsem na em i bikpela samting long papamama i mas stretim ol pikinini. (Sindaun 13:24) Sapos ol papamama i mekim olsem, dispela i makim olsem ol i mekim gut wok bilong ol.
BAIBEL I TOK: “Yu no ken pret long givim kanda long pikinini.”—Sindaun 23:13.
No ken ting olsem taim yu stretim pikinini, dispela bai mekim em i bel hevi o bihain em bai no lukautim yu. Sapos papamama i stretim pikinini long pasin laikim, orait pikinini bai redi long kisim helpim. Dispela em pasin ol i mas kisim taim ol i go bikpela man na meri.—Hibru 12:11.
BAIBEL I TOK: “Samting man i planim, dispela samting tasol em bai kamautim.”—Galesia 6:7.
Ol papamama i gat laik long helpim na lukautim ol pikinini bilong ol. Tasol em i bikpela samting long papamama i mas holim stretpela tingting. Sapos pikinini i mekim rong na tisa o ol narapela i tokim yu long samting em i mekim, tasol yu no stretim pikinini orait dispela bai i no helpim pikinini. Yu mas tingim olsem ol tisa na ol narapela i helpim yu long mekim gut wok bilong stretim pikinini. Na taim pikinini i save long dispela, orait em bai daun long yu na ol narapela tu.—Kolosi 3:20.
BAIBEL I TOK: “Sapos pikinini i bihainim laik bilong em yet oltaim, orait em bai i mekim mama bilong en i sem.”—Sindaun 29:15.
Soim pasin laikim, bihainim wankain pasin long olgeta taim, na makim ol lo i stret
Em tru olsem ol papamama i no ken mekim hatpela pasin long pikinini, tasol dispela i no makim olsem ol i larim pikinini long bihainim laik bilong em yet. Buk The Price of Privilege i tok: “Ol pikinini em papamama i no save stretim ol, ol i no luksave olsem ol i gat wok long daun long papamama.” Tru tumas, sapos papamama i no mekim gut wok bilong ol, pikinini bai ting olsem em i ken bosim ol. Na taim pikinini i go bikpela, em bai mekim ol disisen nogut na dispela bai givim hevi long em, na tu, papamama bai bel hevi.—Sindaun 17:25; 29:21.
BAIBEL I TOK: “Man bai . . . pas wantaim meri bilong en, na tupela bai kamap wanpela bodi.”—Matyu 19:5.
Baibel i tok man na meri i mas marit na bihain ol i ken kamapim pikinini. Na tupela i mas mekim gut wok bilong lukautim ol pikinini i go inap long taim ol i bikpela na lusim papamama. (Matyu 19:5, 6) Dispela i soim olsem man na meri i mas pas gut wantaim na bai ol inap mekim gut wok papamama. Sapos papamama i tingim tasol pikinini, pikinini bai ‘ting em i nambawan tru.’ (Rom 12:3) Na tu, dispela bai mekim na papamama i no inap pas gut wantaim.
Bilong Helpim Papamama
Bilong mekim gut wok papamama, yu ken bihainim ol dispela gutpela stiatok.
Soim pasin laikim. “Yupela i no ken sikirapim bel bilong ol pikinini bilong yupela, nogut bel bilong ol i bagarap.”—Kolosi 3:21.
Bihainim wankain pasin long olgeta taim. “‘Yes’ bilong yupela i mas minim yes tasol, na ‘Nogat’ bilong yupela i mas minim nogat tasol.”—Matyu 5:37.
Makim ol lo i stret. “Mi bihainim stretpela pasin tasol na mi stretim yupela.”—Jeremaia 30:11. *
^ par. 21 Bilong kisim sampela save moa, go long jw.org. Lukim het tok BIBLE TEACHINGS > COUPLES & PARENTS. Yu ken lukim ol dispela atikol: “Disciplining Children,” “How to Deal With Tantrums,” “Inculcate Moral Values in Your Children,” na “How to Discipline Your Teenager.”
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn